b'\n_START_ARTICLE_\nMetsa\xc3\xbclem\n_START_PARAGRAPH_\nMetsa\xc3\xbclem on mingi metsaala (Eestis harilikult riigimetskonna) majandamist ja korraldamist juhtiv metsandustegelane. Kui mingis piirkonnas on mitu metsa\xc3\xbclemat, siis nendest t\xc3\xa4htsaimat nimetatakse peametsa\xc3\xbclemaks._NEWLINE_Eesti esimese vabariigi ajal oli metsa\xc3\xbclem laiade volitustega riigiametnik, kes metsade majandamisel pidi hoidma riigi vara ja esindama riigi huve. Aastatel 1918\xe2\x80\x931925 t\xc3\xb6\xc3\xb6tasid maakondade metsa\xc3\xbclemad, kes kontrollisid ja juhendasid ka erametsade majandamist, valmistasid ette metsade riigistamist ja uute metskondade moodustamist. 1925. aastal maakonna metsa\xc3\xbclema ametikoht kaotati. Metskondade kontrollimiseks ja juhendamiseks loodi ringkonna metsarevidendi ja 1931. aastal revidentmetsa\xc3\xbclema ametikoht. _NEWLINE_Hiljem on metsa\xc3\xbclema tegevusvaldkonnad ja \xc3\xbclesanded muutunud. Aastast 1997 on metsa\xc3\xbclema \xc3\xbclesanne oma metskonna metsade majandamine.'